Иван Вазов
Хубави сте, за чудо сте…

chitanka.info

Хубави сте, за чудо сте,

балкански долини,

хладни гори и потоци,

кичести рътлини,

хубави сте, за чудо сте,

поля позлатени,

вие, небеса лазурни,

планини зелени…

Хубава си, за чудо си,

Тракио свободна,

на гордите наши чеда

майко благородна.

Поклон тебе, Средна гора,

със дъбове черни!

Какво шъпне с листата ти

зефирът вечерни?

Зарад спомени ли славни?

За дни ли проклети?

Много нещо ще разказваш

ти, на вековете…

Издание:

Иван Вазов. Синият синчец

Редактор: Методи Бежански

Художник: Мира Йовчева

Издателство „Народна младеж“, София, 1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.